《乙巳仲秋自题道装小影时年七十》
清代·赵同骥

我曾束发受诗书，儒服儒冠忍弃诸。我曾腼颜登仕版，朝衣朝冠拜丹墀。

有笑于予者曰：尔为儒耶儒术迂，尔为官耶官近愚。

掷尔章服仍作儒，吁嗟乎，毕竟依旧一凡夫。尔不见函谷关前骑且驱，青牛背上服何襦。

又不见吕师炼成九转丹，翩翩鹤氅天风寒。尔既为儒亦为官，胡竟学儒流申韩。

一行作吏愧素餐，今特贬尔红尘外，采尔葫芦醒世丸。

作者简介：字斯展，号午涯，嘉庆癸酉举人。大挑一等以知县分发江西历署广昌、金溪、万安等县补高安江西县试，积弊甚重，力加整顿，丕变士风。道光辛卯、壬辰两充乡试，同考官，得人称盛。年六十有“托足愿同匏繫冷，到头知是菜羹香”句，归思遂动，乙未旋里，同治元年卒，年八十七。邑志传耆旧。